
[bookmark: _Hlk211433921]Semnarea contractului PH-CL-23 – „Achiziția și implementarea dispeceratelor SCADA Regionale și locale de apă și apă uzată din cadrul Companiei Hidro Prahova”


[bookmark: _Hlk211434333][bookmark: _Hlk210744896][bookmark: _Hlk211433945]Hidro Prahova S.A. a semnat astăzi, 12.10.2026, contractul de proiectare și execuție lucrări PH-CL-23 – „Achiziția și implementarea dispeceratelor SCADA Regionale și locale de apă și apă uzată din cadrul Companiei Hidro Prahova”. Valoarea totală a contractului este de 27.804.878,99 lei (fără TVA), iar durata de implementare este de 30 de luni.

Contractul este inclus în „Proiectul regional de dezvoltare a infrastructurii de apă și apă uzată din județul Prahova, în perioada 2014-2020”, cod SMIS2014+156809/ cod SMIS2021+322405.

Contractul are ca obiect integrarea, într-o arhitectură dispecerizabilă ierarhizată pe niveluri de control, a tuturor obiectivelor retehnologizate/modernizate și în curs de modernizare aflate în aria de administrare a Hidro Prahova S.A., prin amenajarea, dotarea, instalarea, testarea și punerea în funcțiune a unor platforme SCADA pentru controlul și supervizarea sistemelor de alimentare cu apă și canalizare.

Investiția prevede reabilitarea (upgrade-ul) Dispeceratului Central de la sediul Hidro Prahova din Ploiești, implementarea a 2 Dispecerate Regionale – de apă potabilă, la Stația de tratare a apei Dumbrava, și de apă uzată, la Stația de epurare Câmpina – precum și implementarea și/sau reabilitarea a 22 de Dispecerate Locale (11 de apă potabilă și 11 de apă uzată) la sediile celor 11 sucursale ale societății: Bușteni, Sinaia, Comarnic, Breaza, Câmpina, Băicoi, Blejoi, Plopeni, Vălenii de Munte, Urlați și Mizil.

Lucrările presupun proiectarea, achiziția, instalarea, testarea și punerea în funcțiune a echipamentelor hardware de informatică de proces, comunicații și rețelistică, precum și a pachetelor software necesare (extinderea sistemelor SCADA existente, implementarea de noi platforme SCADA, dezvoltarea de aplicații), inclusiv instruirea personalului Hidro Prahova pentru utilizarea și exploatarea eficientă a sistemului.

Prin implementarea contractului se urmăresc:
· Creșterea randamentului de funcționare a sistemului de alimentare cu apă și canalizare;
· Reducerea cheltuielilor operaționale;
· Creșterea calității serviciului de furnizare a apei către consumatori;
· Supravegherea centralizată a parametrilor tehnologici de funcționare și achiziția datelor de la instrumentația de proces (senzori de presiune, niveluri în rezervoare, debitmetre zonale, senzori de clor remanent etc.);
· O interfață grafică unitară cu toate sistemele de automatizare, măsurare și control ale societății;
· Managementul integrat (operare, administrare și mentenanță) al tuturor obiectivelor retehnologizate dispecerizabile;
· Organizarea mai eficientă a serviciului tehnic de exploatare și mentenanță;
· Interoperabilitatea cu celelalte sisteme de management integrat ale societății (GIS, modelare hidraulică, ERP, MIS etc.);
· Posibilitatea extinderii ulterioare și a integrării tuturor sistemelor de automatizare și punctelor de date existente sau viitoare (producție apă, tratare, canalizare, epurare, debitmetrie de rețea).
Hidro Prahova S.A. derulează „Proiectul regional de dezvoltare a infrastructurii de apă și apă uzată din județul Prahova, în perioada 2014-2020”, cod SMIS2014+156809/ cod SMIS2021+322405, în baza Actului adițional 2/18.12.2024 la contractul de finanțare nr. 1707/03.10.2022 încheiat cu Ministerul Investițiilor și Proiectelor Europene, în calitate de Autoritate de Management.
Această inițiativă strategică este finanțată prin Programul Dezvoltare Durabilă 2021-2027, Prioritatea 1 - Dezvoltarea infrastructurii de apă și apă uzată și tranziția la o economie circulară, cu sprijin nerambursabil din fonduri europene.

Valoarea și durata proiectului
Valoarea totală a investiției se ridică la 3.409.901.179,12 lei, din care 85%, respectiv 2.201.535.910,38 lei, reprezintă fonduri europene nerambursabile acordate de Ministerul Investițiilor și Proiectelor Europene (MIPE).

Perioada de implementare a proiectului este de 51 de luni începând de la semnarea contractului de finanțare, la care se poate adăuga, în conformitate cu regulile de eligibilitate a cheltuielilor, perioada în care au fost desfășurate activitățile proiectului înainte de semnarea acestuia, fără a depăși data de 31 decembrie 2029.
Proiectul include extinderea rețelelor de apă și de canalizare din localitățile aflate în aria de operare a operatorului HIDRO PRAHOVA S.A., precum și dezvoltarea unor surse suplimentare de apă potabilă de calitate, pentru creșterea capacității de furnizare.
Totodată, Proiectul de dezvoltare regională își propune realizarea unor sisteme integrate de canalizare și epurare în localitățile ce nu dispun încă de astfel de servicii publice.
Obiectivul Proiectului vizează extinderea și modernizarea infrastructurii de apă și canalizare în 42 de localități din județul Prahova: Adunați, Albești Paleologu, Aluniș, Ariceștii Zeletin, Azuga, Băicoi, Balta Doamnei, Bălțești, Bănești, Bertea, Breaza, Bușteni, Câmpina, Cărbunești, Cerașu, Comarnic, Drăgănești, Dumbrava, Fulga, Gherghița, Izvoarele, Mizil, Păcureți, Podenii Noi, Poiana Câmpina, Poienarii Burchii, Provița de Sus, Provița de Jos, Sălciile, Scorțeni, Sinaia, Șirna, Slănic, Șoimari, Ștefești, Surani, Telega, Tinosu, Tomșani, Urlați, Vălenii de Munte, Vărbilău.

Implementarea “Proiectului de dezvoltare regională a infrastructurii de apă și apă uzată în județul Prahova” până la finalul anului 2029 va avea un impact pozitiv major asupra locuitorilor județului Prahova. Aproximativ 91.872 de persoane vor beneficia de o alimentare mai bună cu apă potabilă, iar 65.086 locuitori echivalenți vor avea acces la servicii avansate de tratare a apelor uzate. De asemenea, 41.733 de locuitori echivalenți vor beneficia direct de pe urma celor 4 stații de epurare noi.

Informații suplimentare se pot obține la e-mail: registratura@hidroprahova.ro.

Semnarea contractului PH-CL-23 – „Achiziția și implementarea dispeceratelor SCADA Regionale și locale de apă și apă uzată din cadrul Companiei Hidro Prahova” evidențiază efortul comun al societății Hidro Prahova S.A. și al Consiliului Județean Prahova pentru dezvoltarea și creșterea calității vieții în localitățile din județul Prahova. 

Consiliul Județean Prahova, sub conducerea domnului președinte Virgiliu Daniel Nanu, acordă tot sprijinul necesar Operatorului Regional pentru continuarea investițiilor durabile în infrastructura județului Prahova și pentru atingerea obiectivelor asumate în cadrul proiectului regional.

